open-index/open-wikipedia-markdown huggingface dataset:
Lasuang

**Lasuang** (atau **lesung**) iolah alaik untuak manumbuak padi katiko zaman daulu. Dalam satiok kajadian budayo nan ado di dalam carito rakyaik banyak ditamuan kagiatan masyarakaik nan bahubungan jo lasuang atau lesung ko. Satiok kagiatan itun salalu ado carito-carito nan manarik. Hal iko marupokan ciri khas nan babeda di masyarakaik agraris atau masyarakaik nan karajo ka sawah.

Pado maso dulunyo, lasuang mampunyoi konteks manumbuak padi di lasuang. Untuk mangenang maso dulu tu, lasuang marupokan ciek dari banyak tampek untuak bamain jo sasamo, lasuang dijadian lo untuak tampek mandapekan pangalaman iduik di maso nan ka tibo. Saurang amak indak hanyo maagiah an nasihaik katiko ado di rumah sajo, tapi anak dapek juo mandapekan patuah-patuah ko katiko ado di lokasi lasuang. Lasuang banyak digunoan masyarakaik jo proses panggulungannyo nan tarutamo sabalum tau babagai caro manggunoan lasuang.

Di Minangkabau lasuang pamerintahan nagari-nagari iolah nan tabuek dari kayu tu ado lo nan tabuek dari batu. Adapun lasuang nan tabuek dari kayu, urang dulu manamoannyo antan/alu. Mangenai lasuang ko, sabananyo lasuang indak hanyo untuak manumbuak padi manjadi bareh, namun dapek juo dijadian untuak manumbuak bareh manjadi tapuang. Tapuang nan dihasilkan malalui tumbuak an lasuang akan babeda jo nan ditumbuak malalui masin. Sahinggo, hasil olahan makanan pun babeda rasonyo. Tantu labiah lamak dan taraso ciri khas tapuang nan ditumbuak malalui lasuang.

Dapek diambiak salah ciek contoh di Kanagarian Padang Tarok, Kecamatan Baso, Kabupaten Agam, ado ciek rumah tanggo nan mamproduksi pinyaram, nan sampai kini masih manggunoan lasuang untuang manumbuak bareh.
## Pranala luar
*https://www.liputan6.com/news/read/159174/hemat-energi-dengan-ltigtlasuangltigt
Palai rinuak

**Palai Rinuak** adolah makanan tradisional nan barasa dari Maninjau, Sumatra Barat nan barupo lauak kaciak-kaciak kiro-kiro sarupo bada teri nan hanyo dapek iduik di Danau Maninjau. Lauak rinuak ko banyak manfaat nyo salah satunyo di buekkan ka palai rinuak.

## Caro mambuek
Nan partamo disiapan bahannyo sarato lauak rinuak kiro-kiro sabanyak 250 gram. Salanjuiknyo karambia nan alah di kukua yang kok dapek nan alum tuo bana. Sasudah tu siapan daun kunyik, daun bawang nan alah di karek-karek, lado, bawang, garam, bumbu palamak jo daun pisang. Basuah barasiah lauak rinuak, campuan lauak rinuak nan alah di basuah tadi ka bumbu nan alah di sadioan. Salanjuiknyo tambahan daun bawang jo karambia nan alah di kukua, aduak sampai marato, sudah itu ambiek daun pisang jo aleh di atehnyo jo daun kunyik nan alah di karek-karek. Masuakan bahan tadi, bungkuih jo daun pisang, sudah tu kukuih salamo 30 minik sampai masak, salanjuiknyo didinginan. Sasudah didinginan, dibaka sampai rono daun pisang barono coklat, kalau lah masak dibangkik lai.

## Rujuakan
Nasi sek

**Nasi sek** adolah nasi nan ditungkuih jo daun pisang nan alah disalai, khas dari Pariaman. Nasi sek ko ditungkuih katiko nasinyo sadang angek. Ukuran tungkuih nasi ko sagadang tinju anak ketek. Bareh nasi sek ditanak di ateh tungku. Katiko ditanak baun wanginyo tabaun dari jauah, biasonyo dek campuran bumbu. Di Indonesia, ado makanan lain nan sarupo jo nasi sek yaitu nasi jamblang dari Cirebon jo nasi kucing dari Jawa Tengah jo Yogyakarta.

Nasi sek biaso taidang dalam piriang bajumlah limo sampai anam tungkuih nasi. Nasi sek ko biaso dimakan jo sambalado, lauak baka, lauak goreang, gulai jariang, kapalo lauak, gulai pucuak ubi, taruih acok pulo dimakan jo sala lauak nan masih angek. Salain itu, nasi sek ko labiah acok dimakan jo hasia lauik. Nasi sek ko biaso dijua di sakitar Pantai Gandoriah, Pariaman.

## Sijarah
Nasi sek alah ado sajak taun 1980-an. Nasi ko dijua dalam porsi ketek, tapi langkok jo samba sarato sayua nan dijual jo harago saratuih rupiah. Jo saratuih rupiah, pambali alah kanyang, sainggo nasi ko dinamokan *nasi seratus kenyang* (nasi saratuih kanyang) nan disingkek manjadi *nasi sek*. Kini, harago sakapa nasi sek rato-rato duo ribu inggo tigo ribu rupiah di lua samba sarato palangkok lainnyo. Dek sabagian urang namo nasi ko diganti manjadi *Sepuluh ribu Enak Kenyang.*

## Galeri

Nasi Sek Pariaman.jpg|Nasi sek
Minangkabau dishes in Gandoriah beach.JPG|Samba pangawan makan nasi sek


## Rujuakan
Kue katen

**Kue Katen** adolah kue nan bahan dasarnyo tabuek dari ubi kayu. Kue ko acok dijua di pasa-pasa tradisional. Kue ko di buek bantuak sate nan ditusuak ka lidi. Jinih kue ko barasa dari Sumatera Barat nan kini alah jarang ditamui. Di ateh kue katen ko dibaluik jo karambia nan alah baparuik jo gulo. Rasonyo manih, gurih jo legit.

## Caro mambuek

Bahan-bahan untuak mambuek kue katen tadiri dari ½ kg singkong (paruik ubi sampai haluih), saincek karambia nan alah di kukua, gulo, ½ sdt garam, limo alai daun pandan, jo pawarna makanan. Mulonyo sadioan ubi nan alah diabuih atau dikukus. Pisahan ubi kayu nan alah dicaian siaptu agiah garam sacukuinyo, sudah u asiangan jadi babarapo bagaian agiah pewarna di tampek nan diinginkan siaptu bulekkan sesuai salero. Kukuih ubi nan alah dibulekan nan di aleh jo daun pandan, kukuih sampai masak. Pas alah masak angkek, siaptu masuakan dalam karambia nan alah di kukua. Tusukkan tigo buah ubi nan alah siap ka tusuak sate.

## Rujuakan
Ganepo

**Ganepo** atau **rubik** iyolah karupuak nan bawarna kuniang, babantuak dadu dan gurih wakatu di kunyah. Karupuak iko paliang lamak dimakan jo nasi atau hanyo sabagai makanan ringan sajo, raso gurih dari ganepo ko dek karano parancih nan digunoan mampunyoi kualitas nan elok dan di goreng sampai kariang, sahinggo katiko dimakan mambuek katagihan.  Bahan utamo mambuek ganepo adolah parancih nan mamiliki kualitas rancak, sasudah tu dibaharasiahan dan dikarek dadu ukurannyo 2x2 cm. 

Di Payakumbuah, makanan ko sibuik **ganepo**, tapi di Pariaman jo Simabua disabuik pulo **dakak-dakak**.

## Caro mambuek
#Sadioan bahan nan ka dimasak, barupo kunyik, bawang sirah , bawang putiah, dan garam sabagai penyedap raso. 
# Salanjuiknyo parancih  nan alah dikarek-karek tu di goreng sampai bawarna kuniang kacoklatan, alah tu diangkek dan dipadiaan sampai dingin.  
#Sasudah tu digiliang sadonyo bumbu nan alah disadioan, abih digiliang aluih sasudah tu campuan jo parancih nan alah dingin.
# Karupuak ganepo siap untuak dimakan.

## Rujuakan
Katupek pitalah

**Katupek** pitalah adolah makanan khas minangkabau dari nagari Pitalah, nagari diKecamatan Batipuah, Kabupaten Tanah Data. Manuruik nagari asanyo, katupek dibuek dari bareh Saganggam Panuah, nan katonyo mambuek katupek taraso haluih.
Biasonyo katupek pitalah dimakan jo gulai cubadak untuak makan pagi. Isi gulai bamacam-macam, sasuai jo daerah masiang-masiang nan nio mambuek katupek pitalah. Tapi manuruik nagari asanyo, isi gulai katupek pitalah ado tigo, iyolah rabuang, cubadak, jo lobak singgalang, dimasak jo talenang (balanga dari tanah liek). Nan manjadi ciri khas katupek iko adolah kuahnyo nan lumek di lidah.
Kini katupek pitalah dapek dicari di babagai nagari di Indonesia. Supayo batambah lamak makan katupek pitalah, dapek ditambah jo bakwan, tahu isi, atau karipik.

## Referensi:
https://www.cendananews.com/2015/06/katupek-pitalah-kearifan-dari-negeri-hujan-sumatera-barat.htmlhtml
Rakik maco

**Rakik maco** iolah makanan asli Sumatera Barat. Rakik maco adolah makanan nan biasonyo dimakan sabagai lauk katiko mamakan nasi dan juo dapek dimakan langsuang. Bahan utamo dari rakik maco ko iolah maco. Maco tasabuik marupoan namo dari sajinih ikan aia lauik nan alah dikariangkan. Rakik maco dibuek dari tapuang nan diagiah bumbu tertentu dan ditangahnyo dilatak an ikan maco. Rakik maco ko sangaik mura dicari tarutamo di kadai-kadai nasi, tampek oleh-oleh, atau juo di tampek-tampek wisata.

## Caro mambuek
Untuak tahap patamo mambuek rakik maco, labiah dahulu ikan maco nan alah disiap an dibersiah an jo ayia, siap tu tiriskan. Alah tu, tapuang bareh, tapuang tarigu nan alah diagiah ayia sacukuiknyo, daun kunyit, bawang putiah, lado giliang, garam, dan pelamak raso diaduak sampai rato.

Sasudah sadonyo menyatu, masuak an ikan maco, dan ulang lo diaduak. Saat proses iko, pastian ikan maco batua-batua alah manyatu jo adonan nan lain. Alah tu, angek an minyak goreng, lalu ambiak adonan manggunokan cetakan atau sendok, alah tu goreng sampai masak.

Api nan digunoan untuak mamasak jan gadang bana supayo rakik maco indak anguih. Kalau adonan alah mangapuang di ateh minyak, angkek rakik maco, alah tu tiriskan, dan siap disajikan.

## Rujuakan
Pupuik batang padi

**Pupuik batang padi** adolah jinih alat musik tradisional di Kabupaten Agam, Sumatera Barat. Alat musik ko dimainan jo caro diambuih. Pupuik batang padi bakambang di daerah nan agraris/pertanian. Daulu, pupuik batang padi ko dimainkan dek para petani nan sadang malapeh taranaknyo, katiko panen atau para petani nan sadang manghuni atau manunggui tanamannyo. Pupuik batang padi ko dimainkan pado siang atau sanjo hari.

Pupuik batang padi tabuek dari sabuah batang padi pilihan. Pupuik batang padi  tabuek dari batang padi nan tipih, kandua jo aluih. Batang padi nan digunoan baukuran sadang, indak gadang bana namun indak pulo ketek. Batang padi nan ala tuo dibalah sacaro elok-elok di dakek pangka ruehnyo. Salanjuiknyo, pacahan batang tu mambantuak samacam pita suaro nan manjadi sumber bunyi. Jiko diambuih, pita suaro tu ka mangaluan bunyi malangkiang. Pupuik batang padi dapek disambuang jo daun pandan atau daun karambia untuak mambantuak corong bantuak tarompet. Jo tambahan corong tu, langkiangan suaro pupuik batang padi tadanga hinggo 2 kilometer.

Seni pertunjukan pupuik batang padi ko dimainkan sacaro tunggal atau kadang disandingan jo kesenian atau alat musik tradisional lainnyo. Pupuik batang padi batindak sabagai pangiriang dari kesenian lainnyo. Dalam penampilan kesenian pupuik batang padi ko misalnyo misalnyo alat musik pangiriang dalam arakan talempong, pangiriang musik randai, tari buai-buai, tari piriang atau pertunjukan tunggal dari pupuik batang padi tu surang. Bunyi nan dikaluan dek pupuik batang padi ko indak pernah standar/indak taukua, karano rancak atau indaknyo bunyi nan dikaluan tu tagantuang parasaan pamainnyo. Panggunoan pupuik batang padi adolah sabagai kabudayaan materil, sarana komunikasi sarato sabagai iburan dek masyarakaik Minangkabau.

## Rujuakan
Godok batinta

**Godok batinta** adolah makanan khas dari Sumatera Barat nan bahan utamonyo adolah pisang dan tapuang bareh. Salain itu, bahan utamo lainnyo adolah gulo saka. Bantuak dari godok batinta nan lembut dan ranyah dibagian luarnyo mambuek salero bagi sia sajo nan mancubonyo. Kudapan ciek iko tatok batahan di zaman panuah kreasi kuliner.

Disabuik godok batinta karano dilumuri dek gulo saka nan bawarno coklat kehitaman. Dengan raso nan menggugah salero jo raso manisnyo godok batinta memang pas sabagai makanan penutup maupun cemilan untuak manjangga lapa.

Untuak pambuekan godok batinta iko indak terlalu sulik iyolah jo caro pisang dicampua jo tapuang bareh kudian dicampua jo bahan-bahan lainnyo saroman karambia paruik dan garam. Aduak sado adonan lalu kepalkan sagadang kepalan tinju anak-anak lalu goreang hinnga warna ka kuniang -kuningan.

Untuak pambuekan tintanyo cukuik angekan aie, tambahkan gulo saka sarato daun pandan. Masak sampai gulo saka saka mencair dan mengental. Sasudah gulo mencair dan mengental, bararti tinta siap disiramkan pado godok nan alah digoreang tadi. Rasa manis nan dominan ditambah jo tekstur didalamnya nan lembut mambuek kenikamatannya nan tersendiri bagi nan mencicipinyo.

## Rujuakan
Sate Danguang-Danguang

**Sate Danguang-Danguang** iolah sate nan barasa dari daerah Danguang-Danguang, Nagari Guguak VIII Koto, Kec. Guguak, Kab. 50 Kota, Provinsi Sumatera Barat. Sate ko samo jo sate Padang lainnyo nan mamakai dagiang jawi sabagai bahan utamo. Sarupo jo sate Padang-Panjang, sate ko mamakai kuah bawarna kuniang. Tapi ado ciri khas nan mambedakan jo jinih sate Padang lainnyo.

Ciri khas sate ko ado pado kuah jo panyajiannyo. Kuah Sate Danguang-Danguang labiah segar dan warnanyo labiah kuniang daripado Sate Padang nan biasonyo rasonyo labiah padeh dan tajam.nan punyo ciri khas kuah bawarna kuniang  pucaik dek diagiah santan, babedo jo Sate Padang Panjang nan indak diagiah santan.

Dalam panyajiannyo, Sate Danguang-Danguang babeda dari panyajian sate lainnyo. Sate Danguang-Danguang biasonyo indak disajikan dalam porsi langkok jo katupek, tapi disajikan tapisah. Biasonyo panjua sate Danguang-Danguang manyajian sapiriang panuah sate nan kiro-kiro bajumlah 40 tusuak jo saporsi katupek. Pambali dapek maambiak sate sasuai salero. Pambali buliah juo manambah katupek jo kuahnyo.

Sate Danguang-Danguang disajikan dalam kondisi angek, dek sate dibaka jolong pambali tibo. Sate dibaka jo arang sarato tampuruang karambia, biasonyo dimakan jo karupuak jangek khas Minangkabau.

Sate Danguang-Danguang paliang banyak dijua di Kota Payokumbuah. Kini sate Danguang-Danguang kini lah manyebar ka daerah lain takah di Padang jo Bukittinggi. Bahkan lah ado pulo di Jakarta dan Bekasi walau masih ciek-ciek kadainyo.

## Rujuakan
Pangek Pisang

**Pangek pisang** adolah makanan nan barasa dari Solok Selatan, Sumatera Barat. Pangek pisang ko biasonyo tadapek di Pasa Muaro Labuah. Bantuaknyo saroman pisang nan di gulai tapi rasonyo gurih jo manih, dek karano diabuih jo santan pakek sapai kuahnyo kariang. Makanan khas Solok Selatan ko biasonyo dimakan jo lupih katan itam atau nasi lamak. Pangek pisang ko cukuik sulik ditamuan dek karano pangek pisang tamasuak makanan adaik. Biasonyo dibuek untuak acara adaik sarupo pangangkatan datuak, acara batamu rumah, jo baralek. Pangek pisang ko pernah tamasuak ka dalam agenda festival budaya di Halaman Kantor Bupati, acaranyo yaitu lomba mamasak pangek pisang. Lomba masak pangek pisang tu dapek rekor Muri jumlah peserta mamasak pangek pisang tabanyak, sajumlah 146 urang yang manghasilan 1460 porsi pangek pisang.

## Caro mambuek
Pangek pisang manganduang bahan-bahan alami nan murah di sobokan di daerah kampuang-kampuang. Bahan pokoknyo pisang batu, santan, kunyik, garam, jo gulo putiah. Sadolah bahan ko hampia ado di satiok daerah di indonesia.

Caronyo, santan dimasak jo bumbu nan lah di siapan, tu aduak hinggo santan lah nampak manggalagak. Siap tu kubak kulik pisang sarato dibalah duo. Sudah tu masuak an pisang ka santan nan lah manggalagak, nan tarakhia aduak santan jo pisang sampai kuahnyo encer atau kental sasuai jo salero masiang-masiang. Proses mamasak pangek pisang balangsuang sakitar duo jam.

## Rujuakan
Tari Indang

**Tari Indang** atau nan labiah dikana urang jo ***Tari Dindin Badindin*** marupokan salah satu tari tradisional nan barasa dari Sumatera Barat. Labiah tapeknyo di Pariaman. Indang bararti "rabana ketek", tarian iko sarupo jo tari saman dari Aceh, tapi gerakan tari indang labiah santai daripado tari saman. Tari indang marupokan pancampuran budayo Minang jo Islam. Tari iko diperkenalkan dek Syekh Burhanuddin pado abaik ka-13 atau abaik ka-14 dalam rangka manyiarkan agamo Islam di Sumatera Barat.

Tarian iko diiriangi dek instrumen tapuak indang jo jantiak jari panari jo lantunan dikia. Tari iko dulu anyo buliah ditarikan dek laki-laki jo jumlah ganjia antaro 7-25 urang panari. Tari indang ditarikan katiko salasai mangaji di surau sambia malantunan syair-syair salawat sarato dikia jo duduak rapek sajaja dalam ciek shaf. Salain itu tari indang acok juo dimainkan dalam acaro Tabuik di Pariaman satiok tanggal 10 Muharram, iyolah ari paringatan maningganyo cucu Rasulullah.

Kini tari indang labiah tanamo jo tari dindin badindin, dek diiriangi lagu Minang nan bajudul *Badindin* nan dinyanyian dek Tiar Ramon jo Elly Kasim nan populer pado taun 1980-an. Tari indang nan dulu diiriangi dikia kini diiriangi nyanyian manyababkan tari iko kini ampia baraliah fungsi, mulonyo untuak badakwah tapi kini labiah acok dimainkan dimuko umum sabagai hiburan, sarupo manyambuik tamu, baralek, jo acara-acara gadang lainnyo. Salain itu, tari indang pado zaman kini labiah acok juo ditarikan dek padusi. Biapun baitu tari iko masih tetap lestari sampai kini dan masih katuju dek sadoalah kalangan untuak dipentaskan.

## Caliak pulo

* Indang

## Rujuakan
Daftar Presiden Pakistan

**Presiden Pakistan** (*Sadr-e-Mamlikat* atau **صدرِ مملکت** dalam Bahasa Urdu) adolah Kapalo Nagara Pakistan. Pakistan manganut sistem semi-presidensiil dalam pamarintahannyo.

## Rujuakan

## Pranala luar
* Situs web rasmi Presiden Pakistan 
* Konstitusi Pakistan
Sumpah Pemuda

**Sumpah Pemuda** adolah satu tonggak utamo dalam sijarah pagerakan kamerdekaan Indonesia. Ikrar iko dianggap sabagai kristalisasi samangat untuak manegaskan cito-cito badirinyo nagara Indonesia.

Nan dimaksud jo "Sumpah Pemuda" adolah kaputusan Kongres Pemuda Kaduo nan disalanggaran duo hari, 27—28 Oktober 1928 di Batavia (Jakarta). Kaputusan iko manegaskan cito-cito akan ado "tanah aia Indonesia", "bangso Indonesia", jo "bahaso Indonesia". Kaputusan iko diharokan juo manjadi asas bagi stiap "pakumpulan kabangsaan Indonesia" jo bia "disiarkan dalam sagalo surek kaba jo dibacoan di muko rapek pakumpulan-pakumpulan".

Istilah "Sumpah Pemuda" surang indak muncua dalam putusan kongres tasabuik, malainkan diagiahan satalahnyo. Barikuik iko adolah bunyi tigo kaputusan kongres tasebuik sabagaimano tacantum pado prasasti di dindiang Museum Sumpah Pemuda. Penulisan manggunoan ejaan van Ophuysen.


Pertama:
Kami poetra dan poetri Indonesia, mengakoe bertoempah darah jang satoe, tanah Indonesia.
Kedoea:
Kami poetra dan poetri Indonesia mengakoe berbangsa jang satoe, bangsa Indonesia.
Ketiga:
Kami poetra dan poetri Indonesia mendjoendjoeng bahasa persatoean, bahasa Indonesia.


## Rumusan Kongres

Rumusan Kongres Sumpah Pemuda ditulih Moehammad Yamin pado sacarik karateh nan disodoran kapado Soegondo katika Mr. Sunario tangah bapidato pado sesi tarakhir kongres (sabagai utusan kapanduan) sambia babisiak kapado Soegondo: *Ik heb een eleganter formulering voor de resolutie* (Ambo punyo suatu formulasi nan labiah elegan untuak kaputusan Kongres iko), nan kamudian Soegondo mambubuahi paraf *satuju* pado sacarik karateh tasabuik, kamudian ditaruihan kapado bab lain untuak *paraf satuju* juo. Sumpah tasabuik awalnyo dibacoan dek Soegondo jo kamudian dijlehan panjang-leba dek Yamin.

## Peringatan

Sajak 1959, tanggal 28 Oktober ditatapkan sabagai **Hari Sumpah Pemuda**, iyolah hari nasional nan indak hari libur nan ditatapkan dek pamarintah Indonesia malalui Keppres No. 316  Taun 1959 tanggal 16 Desember 1959 untuak mamparingati paristiwa Sumpah Pemuda.

## Catatan Kaki

## Pranala luar
*  Situs resmi Museum Sumpah Pemuda 

## Caliak pulo
* Kongres Pemuda
* Sumpah Pemuda Katurunan Arab
* Sijarah Indonesia
Sinagoga

**Sinagoga** atau **Kanisah** () adolah namo tampek ibadah urang Yahudi. Di dalam bahaso asalinyo (bahaso Yunani: συναγωγή, *synagogē* atau *sunagogē*, bararti "pakumpulan") tadiri dari kato Yunani *συν* (*syn*, = basamo), jo αγωγή (*agogé, =* baraja atau pandidikan), sinagoga mamiliki arati *baraja basamo* atau *bakumpua basamo*. Kato tasabuik marupokan tajamahan dari kato Ibrani, *eda*, nan bararti jamaah, sainggo pangaratian sinagoga nan sabananyo bukanlah suatu tampek atau gaduang tatantu malainkan pasakutuan. Sinagoga, basamo gerakan yudaisme rabinik, mamiliki paran pentingg dalam mambantuak pola kaagamaan Yahudi inggo kini, khususnyo sasudah Bait Suci nan manjadi pusek ibadat umaik Yahudi ancua pado taun 70 M. Salain itu, sinagoga juo diduga mambaok pangaruah gadang tahadok pola ibadah umaik Kristen jo Islam malalui panggunoan gereja atau musajik.

## Fungsi Sinagoga

### Pandidikan
Ado ahli nan bapandapaik baso pandidikan agamo sarupo mambaco jo manafsiran Taurat merupokan fungsi utamo dari sinagoga. Dikatahui baso di sinagoga, Taurat indah anyo dibicarokan jo dibahas pado wakatu kabaktian sajo, tapi juo di dalam kurikulum pandidikan sahari-hari Salain itu, palajaran hal-hal umum pun diagiah juo di sinagoga.

Sinagoga manjadi tampek bagi calon-calon anggota baru agamo Yahudi nan dari lua Yahudi. Di dalam kita-kitab Pajanjian Baru urang sarupo ko disabuik jo istilah "urang-urang nan takuik ka Yahweh". Namun hal iko bagantuang situasi jo aturan sinagoga surang-surang.

### Ibadat
Ada pulo ahli-ahli lain nan manyabuik baso fungsi utama sinagoga adolah dalam hal ibadah. Ibadah-ibadah dilansuangkan di situ pado hari Sabat (Satu) jo hari-hari raya lainnya. Inti dari ibadah iyolah pambacaan Taurat, sainggo sadoalah desain jo suasana ruangannyo diarahkan kapado pambacoan tasabuik. Salain itu, sinagoga juo bafungsi sabagai tampek doa pado jam-jam doa Yahudi, nan bakiblat ka arah Yerusalem.

### Patamuan
Salain fungsi pandidikan jo paribadahan, sinagoga juo bafungsi sabagai tampek patamuan masyarakaik untuak mambicarokan masalah-masalah sosial, politik, sarato agamo. Dek karano itu, sinagoge pun dapek manjadi tampek pangadilan.

## Rujuakan
Dialek

**Dialek** (bahasa Yunani: διάλεκτος, *dialektos*), adolah varietas dari sabauh bahaso manuruik pamakai .  Babedo jo ragam bahasa iyolah varian dari sabauh bahaso manuruik pamakaian . Variasi iko babedo satu samo lain, tetapi masih banyak menunjukkan kemiripan sampai alun panteh  disabuik bahaso nan berbeda.

 Biasonyo  pemerian dialek adolah badasarkan geografi, namun dapek badasarkan faktor lain, misalkan faktor sosial.

Sabuah dialek dibedakan manuruik kosakata, tata bahaso, jo pangucapan (fonologi, tamasuak prosodi). Kok pambedaannyo hanyo manuruik pangucapan, mako istilah nan tapek iolah aksen dan bukan dialek.

## Jinih
Manuruik pamakaian bahaso, dialek dibedakan manjadi barikuik:
* Dialek regional (dialek geografis/regiolek): varian bahaso nan dipakai di daerah tatantu. Misalnyo, dialek Jakarta, atau dialek Medan.
* Dialek sosial (sosiolek): dialek nan dipakai dek kalompok sosial tatantu atau nan manandoi strata sosial tatantu. Misalnyo, dialek remaja.
* Dialek temporal, iyolah dialek nan dipakai pado kurun wakatu tatantu. Misalnyo, dialek Melayu zaman Sriwijaya jo dialek Melayu zaman Abdullah.
* Idiolek, kasadoalah ciri bahaso sasaurang nan khas pribadi dalam lafal, tata bahaso, atau pilihan jo kakayoan kato.

## Caliak pulo
* Logat atau aksen
* Sosiolek
* Ragam bahaso
* Daftar Istilah Linguistik

## Rujuakan
Logat

**Logat** iolah caro mangucapkan kato (aksen) atau lakuak lidah nan khas, nan dimiliki dek surang urang sasuai jo asa daerah ataupun suku banso. Logat dapek mangidentifikasi lokasi dima pambicaro barado, status sosial-ekonomi, jo lain lainnyo.

## Caliak pulo
* Dialek
* Daftar Istilah Linguistik
Ayam Den Lapeh

**Ayam Den Lapeh** adolah sabuah lagu daerah nan baasa dari Sumatera Barat. *Lagu Ayam Den* Lapeh ko ditulih dek Nurseha nan adolah panyanyi Orkes Gumarang. Sadangkan melodinyo dibuek dek Abdul Hamid. Awalnyo lagu ko ditulih dek Abdul Hamid untuak lagu anak ketek nan bajudul *Antah Lamang Antah Tapai*, tapi liriknyo diganti dek Nurseha. Lagu *Ayam Den Lapeh* ko ditulih dek Nurseha karano cintonyo samo pelauik putuih di tangah jalan. Nurseha ko lahinyo di Banuhampu tahun 1938, tapi gadang di Jawa. Urang gaeknyo asanyo dari Bukiktenggi. 

## Syair
Luruihlah Jalan Payakumbuah

Babelok Jalan Kayu Jati

Dima Hati Indak ka Rusuah

Ayam Den Lapeh, Oi oi, Ayam Den Lapeh

Mandaki Jalan Pandaisikek

Manurun Jalan ka Biaro

Dima Hati Indak ka Maupek

Awak Takicuah, Oi oi, Ayam Den Lapeh

Sikua Capang Sikua Capeh

Saikua Tabang Sikua Lapeh

Tabanglah Juo Nan Karimbo

Ai Lah Malang Juo

Pagaruyuang jo Batusangka

Tampek Mandaki Dek Urang Baso

Duduak Tamanuang Tiok Sabanta

Oi Takana Juo

Den Sangko Lamang Nasi Tuai

Kironyo Tatumpah Kuah Gulai

Awak ka Pasa Alah Usai

Oi lah Malang Denai

Oi oi, Ayam Den Lapeh

Oi oi, Ayam Den Lapeh

## Rujuakan
Kampuang Nan Jauh di Mato

**Kampuang Nan Jauah di Mato** adolah sabuah lagu daerah babahaso Minangkabau nan baasa dari Sumatera Barat.

Lagu iko diciptoan jo dipopuleran dek Oslan Husein.

## Syair
Kampuang Den jauah di mato

Gunuang sansai ba kuliliang

Takana jo kawan-kawan Den lamo

Sangkek basuliang-suliang

Panduduaknyo nan elok

Nan suko bagotong royong

Kok susah samo-samo di raso

Den takana jo kampuang

Takana jo kampuang

Induak, Ayah, Adiak sadonyo

Raso maimbau-imbau Den pulang

Den takana jo kampuang

Kampuang Den jauah di mato

Gunuang sansai ba kuliliang

Takana jo kawan-kawan Den lamo

Sangkek basuliang-suliang

Panduduaknyo nan elok

Nan suko bagotong royong

Kok susah samo-samo di raso

Den takana jo kampuang

Takana jo kampuang

Induak, Ayah, Adiak sadonyo

Raso maimbau-imbau Den pulang

Den takana jo kampuang

Takana.. jo kampuang..

Takana.. jo kampuang..

Takana.. jo kampuang..

Takana..

## Caliak pulo
Versi asli lagu Kampuang nan Jauah di Mato.

## Rujuakan
Lauik Jawa

**Lauik Jawa** adolah parairan dangkal jo laweh kiro-kiro 310.000&nbsp;km2 di antaro Pulau Kalimantan, Jawa, Sumatera, jo Sulawesi di gugusan kapulauan Indonesia. Lauik iko relatif mudo, tabantuak pado Zaman Es tarakhir (sakitar 12.000 taun Sabalun Masehi) katiko duo sistem sungai basatu. Di barat lauiknyo, Salek Karimata nan manghubuangkannyo jo Lauik Cino Salatan.

Di Lauik Jawa tqdapat babarapo gugusan pulau jo kapulauan: Kapulauan Seribu di utara Kabupaten Tangerang jo sacaro administratif masuak dalam wilayah DKI Jakarta, Kapulauan Karimun Jawa nan masuak administrasi Jawa Tengah, Pulau Bawean jo pulau-pulau ketek di sakitarnyo, Kapulauan Masalembo, jo Pulau Kangean basarato pulau-pulau ketek di sakitarnyo nan berado di bawah administrasi Provinsi Jawa Timur.

Parikanan adilah kagiatan ekonomi pantiang di Lauik Jawa. Ado 3.000 labiah spesies kahidupan lauik di daerah iko. Lauik Jawa, khususnyo di bagian barat mampunyoi cadangan minyak bumi jo gas alam nan dapek dieksploitasi.

Daerah sakitar Lauik Jawa marupoan daerah tujuan pariwisata populer. Selam scuba manawaran kesempatan untuak manjelajahi jo mamotret guo bawah lauik, kapa tanggelam, tarumbu karang, jo kahidupan bawah aia. Babarapo taman nasional barado di daerah ini. Dakek Jakarta, di Kapulauan Seribu adolah Taman Nasional Kapulauan Saribu. Karimun Jawa adolah taman nasional nan tadiri dari duo puluah tujuah pulau. Pulau Menjagan, dakek Bali, adolah taman nasional "secluded".

Dalam sajarah Parang Dunia II, Lauik Jawa marupoan lokasi naas bagi pasukan Sakutu. Pado bulan Pebruari jo Maret 1942, angkatan Lauik Balando, Britania, Australia, jo Amerika Sarikat nyaria dihancuan sarangan Japang.

## Referensi
Menhir Maek

**Kompleks Menhir Maek** (Indonesia: ***Menhir Mahat***) iolah kumpulan ratusan/ribuan menhir atau batu tagak paninggalan budayo megalitik nan ado di Nagari Mahat (Maek), Kec. Bukit Barisan, Kab. Lima Puluh Kota, Provinsi Sumatera Barat. Menhir-menhir ko dipakirokan barumua sakitar 2000-6000 taun sabalun masehi. Sadoalah menhir itu mahadok ka ciek arah, iyolah ka Gunuang Sago.

Adonyo menhir-menhir ko dimaknai subagai tando makam, tando panghormatan, jo tando kapicayoan animisme jo dinamisme. Menhir ko dibuek dalam babagai bagai bantuak sasuai jo tujuan panyambahan nan nio dilakuan. Ado babarapo kalompok menhir dalam babagai bantuak jo ukuran. Ado nan babantuak kapalo binatang, pedang atau tanduak dan diukia jo pola-pola nan menarik. Ukuran menhir paliang gadang adolah 50&nbsp;cm x 668&nbsp;cm x 405&nbsp;cm.

Menhir Maek kini marupokan salah satu situs basijarah nan dijadian tampek wisata jo objek penelitian dek arkeologis Indonesia maupun Mancanegara. Manuju ka situs purbakala ko, paralu wakatu duo jam saindak-indaknyo manggunokan oto atau onda dari Kota Payokumbuah. Pangunjuang akan tibo di bukik-bukik nan saolah-olah ditanam jo batu-batu babagai bantuak jo ukuran.

## Situs
Ado 13 situs megalitik nan ado dalam Kompleks Menhir Maek, antaro lain:

# Situs Menhir Ronah I 
# Situs Menhir Ronah II 
# Situs Menhir Ronah III 
# Situs Padang Ilalang (Bukik Domo I) 
# Situs Menhir Bukik Domo II 
# Situs Menhir Bukik Domo III 
# Situs Menhir Kayu Kaciak 
# Situs Menhir Kampung I
# Situs Menhir Kampung II
# Situs Menhir Ampang Gadang I 
# Situs Bakal Menhir Ampang Gadang 
# Situs Menhir Balai-balai Batu (Koto Gadang) 
# Menhir Bawah Parit (Koto Tinggi)

## Rujuakan
Tampek ibadah

**Tampek ibadah**, **rumah ibadah**, atau **tampek paribadatan** adolah sabuah tampek nan dipakai dek umaik baragamo untuak baribadah manuruik ajaran agamo atau kapicayoannyo surang-surang.

## Jinih tampek ibadah

* Agamo Buddha
** Vihara
* Agamo Hindu
** Pura
* Agamo Islam
** Musajik
* Agamo Kong Hu Cu
** Litang/Kelenteng
* Agamo Kristen
**Katolik dan Ortodoks
***Gereja 
*** Kapel
** Protestan
***Gereja 
** Mormon (Urang Suci Zaman Akhia)
***  Gareja Mormon/ Gareja Yesus Kristus dari Urang-urang Suci Zaman Akhia (USZA)
** Saksi-Saksi Yehuwa
*** Balai Karajaan
* Agamo Yahudi
** Sinagoga

## Caliak pulo

* Agamo
* Kitab suci
* Pamimpin agamo
Saud dari Arab Saudi

**Saud ibn ’Abd al ’Aziz Al Su’ud** (;  ; ) iyolah Rajo Arab Saudi dari taun 1953 sampai 2 November 1964.

Inyo adolah anak suluang Rajo Ibnu Saud. Inyo kamudian dilantik manjadi putera mahkota pado 11 Mai 1933 jo diangkek manjadi rajo satalah mangkatnyo ayahnyo pado taun 1953. Samaso pamarintahannyo banyak kantua pamarintahan didirikan di sampiang pandirian Universitas Rajo Saud di Riyadh.

Sapanjang pamarintahannyo banyak katidakpuasan disuarakan dek anggota keluarganyo sendiri. Seperti ayahandanyo, inyo mampunyai banyak anak labiah kurang 30 urang. Rajo Saud maagiah anak-anaknyo kakuasaan nan tinggi di sampiang malantik mereka ka posisi-posisi nan penting di dalam karajaan. Hal iko manyababkan adiak-adiaknyo tautamo adiak-adiak tirinyo maraso indak puas. Mereka mancaliak anak-anak Raja Saud indak mampunyoi cukuik pangalaman dalam mamarintah nagara di sampiang khawatir Raja Saud mungkin malantik anaknyo untuak manggantikannyo satalah iko. Rajo Saud gemar mambalanjoan pitih nagara demi kapentingan pribadi jo keluarganyo. Inyo juo mambuek kakisruhan politik nan antaranyo dikaikan jo percobaan pambunuahan Gamal Abdel Nasser, Presiden Masia katiko itu. Inyo juo dikatahui jo sikapnyo nan suko minum arak nan nyato-nyato marupoan pakaro nan dilarang dalam Islam.

Sabuah parabuikan kakuasaan dek keluarganyo surang tajadi pado taun 1964 jo disokong dek golongan ulama. Walaupun Muhammad bin Abdul Aziz Al Saud marupoan pawaris tahta nan paliang layak namun inyo anggan manarimonyo jo sabaliajnya manyokong pangangkatan adiak tirinyo yaitu Faisal bin Abdul Aziz Al Saud sabagai rajo. Rajo Saud kamudian ka Jenewa, Swiss satalah diusia kalua dari Arab Saudi. Pado taun 1966, Rajo Saud alah dijampuik dek Presiden Gamal Abdel Nasser untuak tingga di Masia. Inyo maningga dunia di Athena, Yunani pado tahun 1969.

## Rujuakan

## Pranala lua

* http://www.kingsaud.net 
*official website english version
Politikus

**Politikus** (jamak: **politisi**) adolah sasaurang nan talibat dalam politik, jo kadang tamasuak juo para ahli politik. Politikus tamasuak juo figur politik nan ikuik sarato dalam pamarintahan.

Dalam demokrasi Barat, istilah iko biaso tabatas kapado mareka  nan manjabat atau sadang mancubo mandapekannyo daripado digunoan untuak marujuak kapado para ahli nan dipakerjakan dek urang-urang nan tasabuik di ateh. Parbedaan saroman iko indak baitu jaleh jiko bapadoman pado pamarintahan nan non-demokratis.

Dalam sabuah nagara, para politikus mambentuak bagian eksekutif dari sabuah pamarintah jo kantua sang pamimpin nagara sarato bagian legislatif, jo pamarintah di tingkek regional jo lokal.
* Lazaro Cardenas - Presiden Meksiko
* Winston Churchill - Pardano Mantari Britania Raya pado maso parang 
* Mohandas Gandhi - Pamimpin nasionalis India
* Thomas Jefferson - Bapak Pandiri Amerika Serikat
* Sun Yat-sen - Pamimpin Kuomintang, pamimpin revolusioner Republik Cino

## Pranala lua

*  Politisi atau politikus?
Pribumi

:*Artikel iko manganai sabutan umum untuak panduduak asli. Untuak kelompok etnis Pribumi-Nusantara, caliak "[[Pribumi-Nusantara]]".*
**Pribumi**, **bumiputra**, **urang asli**, **warga nagara asli** atau **panduduak asli** adolah satiok urang nan lahia di suatu tampek, wilayah atau nagara, jo manatap di sinan jo status orisinal, asli atau tulen (*indigenious*) sabagai kalompok etnis nan diakui sabagai suku bangsa dan alah mambuek kabudayaannyo di tempek tasabuik jo status asli (*indigenous*) dari garih katurunan Apak atau Mandeh (buliah hanyo ciek, misal: hanyo garih katurunan Mandeh) sabagai kalompok etnis nan bukan pandatang dari daerah lainnyo. Pribumi basipek *autochton* (malakek pado suatu tampek). Sacaro lebiah kusuih, istilah pribumi ditujukan kapado satiok urang nan talahia jo urang tuo nan talahia juo di suatu tampek tasabuik.

## Pribumi sabagai kalompok politis
Dalam masa kolonial Belanda, pribumi dipakai sabagai istilah bahaso Malayu untuk *[[Inlanders]]*, salah satu kalompok panduduak Hindia Balando nan barasa dari suku-suku asli Kapulauan Nusantara. Oleh karano itu, panduduak Indonesia katurunan Tionghoa, India, Arab (sadonyo dimasuakan dalam satu kalompok, *[[Vreemde Oosterlingen]]* atau "urang Timur Asing"), Eropa, maupun campuran acok dikalompokkan sabagai non-pribumi meski alah berberapa generasi dilahiakan di Indonesia. Pengelompokan iko dalam idea indak rasistis, karano dapek tajadi papindahan dari satu kalompok ka kalompok lain, tatapi dalam praktik manjadi rasistis karano tajadi pambedaan penempatan dalam publik, pabedaan pangupahan/panggajian, larangan panggunoan bahaso  Balando untuak kalompok tatantu, jo sebagainya.

Di Malaysia jo pado zaman sabalun Orde Baru di Indonesia, istilah **Bumiputera** dipakai untuak marujuak kapado panduduak asli.

Di antaro panduduak asli tadapek kalompok masyarakat adat, iyolah suku-suku taasiang atau suku-suku nan sadang bakembang, bahkan ado suku taasiang nan masih manjalani kahidupannyo cando masyarakaik Zaman Batu.

## Lihat pula
* Masyarakat Adat
* WNI katurunan
* Bumiputera (Malaysia)
* Instruksi Presiden Republik Indonesia Nomor 26 Tahun 1998 Tentang Menghentikan Penggunaan Istilah Pribumi dan Non Pribumi
Taman Siswa

**Taman Siswa** adolah namo sakolah nan didirikan dek Ki Hadjar Dewantara pado tanggal 3 Juli 1922 di Yogyakarta (**Taman** bararti tampek bamain atau tampek baraja, jo **Siswa** bararti murik). Pado wakatu partamo kali didirikan, sakolah Taman Siswa iko diagiah namo "National Onderwijs Institut Taman Siswa", nan marupoan realisasi gagasan inyo basamo-samo jo kawan di paguyuban Sloso Kliwon. Sakolah Taman Siswa iko kini bapusat di balai Ibu Pawiyatan (Majelis Luhur) di Jalan Taman Siswa, Yogyakarta, jo mampunyai 129 sakolah cabang di babagai kota di saluruah Indonesia.

Prinsip dasar dalam sakolah/pandidikan Taman Siswa nan manjadi pedoman bagi saurang guru dikenal sabagai Patrap Triloka. Konsep iko dikambangan dek Suwardi satealah inyo mampalajari sistem pandidikan progresif nan dipakenalkan dek Maria Montessori (Italia) jo Rabindranath Tagore (India/Benggala). Patrap Triloka mampunyoi unsur-unsur (dalam bahaso Jawa)
* *ing ngarsa sung tulada* (ꦲꦶꦁꦔꦂꦱ​ꦱꦸꦁ​ꦠꦸꦭ​ꦝ​, "(nan) di muko maagiah taladan"),
* *ing madya mangun karsa* (ꦲꦶꦁꦩ​ꦢꦾ​ꦩꦔꦸꦤ꧀ꦏꦂꦱ​, "(nan) di tangah mambangun kamauan/inisiatif"),
* *tut wuri handayani* (ꦠꦸꦠ꧀ꦮꦸꦫꦶꦲ​ꦤ꧀ꦢ​ꦪ​ꦤꦶ, "dari balakang mandukuang").

Patrap Triloka dipakai sabagai panduan jo padoman dalam dunia pandidikan di Indonesia.

## Panji Tamansiswa
* **Bentuk**
:Babantuak parisai jo ukuran leba dibandiangan panjang 2:3. Di bagian bawah, mulai bateh 2/3 dari ateh malangkuang.
* **Isi**
# lambang Tamansiswa;
# *suci Tata Ngesti Tunggal*;
# tahun masehi 1922 jo hiasannyo.
* **Warna**
:Mampunyoi warna dasa hijau. Lambang Tamansiswa, tulisan, angko, hiasan jo rumbainyo bawarna kuniang ameh.
* **Arti warna**
# kuniang  emas= cahayo, cemerlang, cito-cito luhur;
# hijau : harapan, salalu bakambang, pandidikan.
* **Ukuran Baku**
:Sekitar 50x75 cm, untuak kaperluan lain ukuran babandiang 2:3.

## Caliak pulo
* Taman Indria atau Taman kanak-kanak (TK) dalam sistem pandidikan Taman Siswa
* Taman Muda atau Sakolah Dasar (SD) dalam sistem pandidikan Taman Siswa
* Taman Madya atau Sakolah Manangah Partamo (SMP)
* Taman Dewasa atau Sekolah Manangah Ateh (SMA)
* Taman Guru atau Sarjana Wiyata atau Universitas (Universitas)

## Pranala lua
*  Situs Resmi Tamansiswa
Gorakshep

**Gorakshep** atau **Gorashop** () adolah bakeh danau nan alah kariang, baku jo tatutuik pasia, nan tadapek di Nepal, jo namo pulo untuak pamukiman ketek nan barado di tapinyo, nan bakatinggian 5,164 m (16,942&nbsp;kaki) dakek Gunuang Everest. Kampuang ko diunyi tapi indak sapanjang taun.

Walaupun panginapan untuak para pandaki di Gorakshep sadarano sajo, balakangan iko fasilitas nan labiah moderen alah mulai tasadio, sarupo akses internet satelit bakacapatan tinggi.

## Pandakian
Gorakshep tamasuak dalam Taman Nasional Sagarmatha, tampek kalaiaran urang Sherpa, nan tanamo dek kaahliannyo sabagai pamandu jo pandaki gunuang. Di siko ko adolah tampek pambarantian taakia untuak jalua-jalua pandakian umum manuju Pangkalan Dasa Everest (*Everest Base Camp*) dari Lukla, nan paliang populer untuak para wisatawan jo olahragawan.

Jalua ko mambao para pandaki dari Lukla ka Namche Bazaar, Tengboche, Pangboche, Dingboche, Lobuche, inggo ka Gorakshep. Kabanyakan pandaki ka bamalam di sinan, dek ijin pandakiannyo malarang bakemah di Pangkalan Dasa Everest.

Salain tu, Gorakshep marupoan juo "titiak tolak" tabaiak untuak mandaki Kala Patthar, nan tacaliak sarupo bukik pasia gadang nan manjulang di ateh danau kariang ko. Bagi banyak pandak, mancapai puncak Kala Patthar nan bakatinggian 5,550 meter (18,209&nbsp;kaki) mambari pamandangan Everest taelok jo marupoan tampek tatinggi nan dapek dicapai tanpa ijin pandakian, nan aruih dimintak di Kathmandu pado Asosiasi Pandaki Gunuang Nepal.

Pandakian dimuloi pado pagi ari, iyolah kutiko umumnyo jarak pandang labiah rancak. Dibutuahan ampek jam untuak mancapai puncak jo baliak lai. Gorakshep daulu adolah Pangkalan Dasa Everest nan asali, nan bapakai dek para pandaki Swiss dalam usaonyo mandaki Everest taun 1952. Kudian pangkalan tu dipindahan labiah dakek lai ka gunuang, tapek di bawah Aia Tajun Khumbu. Lamo mandaki dari Gorakshep ka Pangkalan Dasa Everest antaro 1.5 inggo 2.5 jam, tagantuang cuaco, aklimatisasi, jo kondisi badan satiok urang.  Pado katinggian ko, anyo saketek nan maraso nyaman jo banyak nan mulai marasoan gejala panyakik katinggian (*Acute Mountain Sickness*).

## Iklim
Wakatu tarancak untuak pandakian adolah di musim semi (Maret jo April) jo musim gugur (Oktober jo Nopember), iyolah kutiko jarak pandang jarak pandang di gunuang ideal sarato suhu indak talampau bana dinginnyo. Namun di musim gugur biasonyo sabana susah dapek tampek lalok jo bamalam, walau biasonyo para pandaki buliah lalok di ateh lantai ruang makan panginapan.

Salamo musim dingin, antaro bulan Desember inggo Pebruari, masih mungkin dilakuan pandakian, namun sabagian gadang akomodasi lah tutuik, jalua-jalua basalimuik salju, sarato suhunyo lai sabana dingin.
Gorakshep aratinyo "gagak mati," dek karano indak ado samo sakali tumbuah-tumbuahan di tampek ko.

## Caliak pulo

* La Rinconada, Peru - tampek tatinggi di dunia nan baunyi dek urang sapanjang taun, di katinggian 5,100 m (16,730 kaki).

## Rujuakan


## Pautan lua

* Gamba-gamba pamandangan dari Gorkashep jo Everest
* Gorak Shep Holidays
Zalmon

**Zalmon** nan banamo asli **Syamsurizal** adolah  panyanyi lagu pop Minang legendaris. Zalmon lahia di Jakarta, 15 September 1954 jo maningga di Padang, Sumatera Barat, 21 Mei 2011. Sapanjang karier musiknyo hinggo baliau maningga, baliau alah menghasilkan  kiro-kiro  120 album lagu-lagu Minang. 

Zalmon populer dek masyarakaik Minangkabau, baik nan  barado di kampuang halaman (ranah) ataupun nan di lua Sumatera Barat (rantau). Sabagai panyanyi nan mamiliki ciri khas suaro ratok (suara ratapan)dalam manyanyikan lagu-lagu sentimental jo nada lirih mandendangkan nasib jo parasaian manusia-manusia Minangkabau dalam manjalani kahidupan baiak di kampuang halaman maupun di parantauan.

## Riwayat

### Karier
Zalmon mamulai malakukan rekaman pado akhia taun 80-an jo lagunyo Nan Tido Manahan Hati  nan manjadi hit pado maso itu. Sapanjang taun 1990-an dan 2000-an namonyo pun samakin dikenal dek banyak urang jo kaluanyo babarapo album nan menghasilkan lagu-lagu hits di Sumatera  Barat jo di daerah-daerah parantauan urang Minang, di antaronyo Kasiak Tujuah Muaro , Ratok Padi Ampo , Sapayuang Bajauah Hati , Buruak Sisiak, Diseso Bayang jo babarapo lagu lainnyo. Lagu Nan Tido Manahan Hati sangaik disukoi dek banyak masyarakaik Minang, bahkan  paliang laris di Indonesia sahinggo inyo mandapekan penghargaan HDX Award pado taun 1995.

### Kehidupan pribadi
Zalmon lahia di Jakarta pado 15 September 1954. Inyo manikah jo saurang gadih  nan banamo Nuraida. Dari panikahan itu, baliau dikaruniai limo urang  anak,  anak nan suluang banamo Sri Suryani.

Zalmon maningga dunia tanggal  21 Mei 2011 di usia 56 taun di Rumah Sakik Ibnu Sina, Padang, karano panyakik paru-paru basah nan alah lamo  didaritonyo. Jenazahnyo kamudian dimakamkan di pandam pakuburan suku Jambak Lubuk Minturun, Koto Tangah, kota Padang

## Penghargaan

* Anugerah Musik Mi­nang Terbaik dari Gubernur Sumatera Barat
* HDX Award

## Rujukan
Namche Bazaar

**Namche Bazaar** (atau ditulih juo Nemche Bazaar, Namche Baza; &nbsp;&nbsp;) adolah kota ketek (namo rasminyo *Namche Village Development Committee*) di Khumbu Pasanglhamu Rural Municipality (Gaupalika) di Distrik Solukhumbu, Provinsi No. 1, nan barado di timur lauik Nepal. Kota ko tamasuak dalam daerah Khumbu nan bakatinggian 3,440 metres (11,286 pado tampek tarandahnyo, di ma panduduak maunyi di lereng bukik. Sabagian gadang Sherpa nan bakarajo di industri turisme barasa dari Namche ko. Namche adolah pusek padagangan jo paubuangan untuak wilayah Khumbu jo banyak kantua pajabaik, pos polisi, kantua pos, sarato bank Nepal barado di sinan.

Manuruik sensus Nepal taun 2001, jumalah panduduaknyo sabanyak 1647 jiwa nan tadiri dari 397 rumah tangga.

## Geografi
Tapek di sabalah Namche adolah puncak Kongde Ri nan bakatinggian 6,187 metres (20,299, sarato di sabalah timurnyo adolah puncak Thamserku nan bakatinggian 6,623 metres (21,729.

## Transportasi
Di bukik nan dakek manghadap ka Namche Bazaar tadapek lapangan tabang Syangboche (3,750&nbsp;m / 12,303&nbsp;ft). Lapangan tu indak bapakai lai untuak panarbangan panumpang, tapi kadang-kadang helikopter Rusia mamakainyo untuak maangkek kargo. Lapangan tabang panumpang tadakek adolah lapangan tabang Tenzing–Hillary nan bajarak 13&nbsp;km sabalah selatan kota ko.

## Turisme
Namche Bazaar cukuik populer jo pandaki gunuang di wilayah Khumbu, tarutamo untuak aklimatisasi katinggian, sarato marupoan pintu gerbang untuak naiak labiah tinggi lai di Himalaya. Di kota ko tadapek babarapo panginapan jo toko nan manggaleh kabutuahan pangunjuang, tamasuak babarapo warung internet.

Tiok Sabtu pagi, diadoan pasa mingguan di tangah kampuang. Tadapek juo pasa harian Tibet nan kabanyakan manggaleh baju jo barang-barang  konsumsi Cino nan murah.

Namche mandapek listrik dari pambangkik listrik tanaga aia ketek Thame-Namche (600&nbsp;kW), nan baoperasi sajak Oktober 1995 dakek Thame.

## Iklim
Namche baiklim musim paneh nan dingin jo basah, sarato musim dingin nan beku jo kariang, tarutamo akibaik katinggiannyo jo angin muson musim paneh. Kalambaban rato-rato adolah 1110&nbsp;mm, sarato suhu rato-rato 6.1 Celsius.

## Budaya pop
"Namche Bazaar" adolah namo lagu nan dinyanyikan dek Nathan Rogers dalam albumnyo *The Gauntlet*. Lagu ko tainspirasi dek pacampuaran budayo sapanjang jalua sutra.


Namche Bazaar-18-Gebetsfahnen-2007-gje.jpg
Namche Bazaar-38-2007-gje.jpg
Namche Bazaar-54-Gemuesefrau-2007-gje.jpg
Namche Bazaar, Daily life, Washing, Nepal.jpg
Namche Bazaar-Tibetermarkt-06-2007-gje.jpg
Namche Bazaar, Shopping street, Nepal.jpg


## Caliak pulo
* Kala Patthar

## Rujuakan

## Pautan lua

* Daftar Hotel di Namche Bazaar 
* Tinjauan trek Everest Base Camp Trek: Lukla, Namche, Gorak Shep, jo Everest Base Camp
* 
* Gamba kuil di Namche Bazar
Cho La (Nepal)

**Cho La** adolah salo gunuang nan bakatinggian  di ateh pamukoan lauik nan tadapek di Distrik Solukhumbu di sabalah barat lauik Nepal. Salo gunuang ko maubuangan antaro kampuang Dzongla  di sabalah timur jo kampuang Thagnak  di sabalah barat.

## Pariwisata
Salo gunuang ko tadapek di jalua Gokyo di wilayah Khumbu Everest. Ka sabalah barat jalua balanjuik ka danau-danau Gokyo, malinteh gletser Ngozumpa dalam pajalanannyo. Ka sabalah timur jalua ka bagabuang jo lintasan manuju Pangkalan Dasa Everest (*Everest Base Camp*).

Salo buliah jadi sacaro pisik cukuik manuntuik stamina jo mungkin paralu mamakai sipatu gunuang kusuih (*krampon*) salamo malinteh di ateh gletser nan licin. Tapi gletser umumnyo indak stabil.

## Kaamanan
Selo Cho La dapek juo dilintasi walau indak mamakai pamandu jo *krampon*, namun paralu malakuan riset sabalunnyo. Biasonyo pandakian dimuloi pagi-pagi (sakita jam 5) supayo dapek malinteh sabalun tangah ari jo manilai cuaco, untuak taruih mandaki atau indak. Salju dapek maalangi jalua malinteh gletser jo maapauih jajak kaki, kok urang mandaki indak basamo pamandu. Batu-batu lonsor adolah bahayo lain nan paralu diparatian, bahkan walau cuaco indak buruak.

Jalua umumnyo dimuloi dari Dzongla ka Thagnak dek iko adolah pandakian nan labiah mudah. Kabanyakan peta ka mempaliekan gletser barado di sabalah suok. Sabaliaknyo ko malinteh dari Thagnak ka Dzongla, gletser ka barado tapek di sabalah timur jo dapek tatutuik dek salju. Jalua iko labiah susah bahkan untuak pandaki nan bugar dek kamiriangn lerengnyo nan tinggi jo kamungkinan batu-batu lonsor jo gadang sarato es nan licin.

Para pandaki nan indak bapangalaman maadoki licinnyo jalua nan disabaukan dek salju nan baru turun, paralu mampatimbangkan untuak maindari untuak liwaik jalua selo gunuang ko. Salju nan baru turun sangaik maningkekan kasulitan, sarato mambuek palintasan dakek puncak jadi parah jo licin, bahkan untuak nan pandaki bapangalaman. Pado musim gugua taun 1982, turunnyo saljo maakibaikan saindaknyo limo kalompok mangalami radang dingin (*frostbite*), di ma babarapo pandaki sampai manjadi cidera permanen.

Urang acok maota di rumah-rumah minum teh tantang kamatian nan tajadi di Selo Cho La, namun saketek bana informasi ko dapek ditamuan di internet. Pado April 2017, dilaporkan duo urang maningga katiko malinteh di Selo Cho La jo ado satu urang (Australia) nan masih ilang.


Cho La-14-Passhoehe-2007-gje.jpg|
Himalayas, Cho La, Nepal.jpg
Himalayas, Cho La Pass, Trekkers, Nepal.jpg
Cho La Pass, Lake in snow, Nepal, Himalayas.jpg


## Rujuakan

## Pautan lua
* Imagery of Cho La pass and on-top glacier
Batiak kaluak paku

**Batiak kaluak paku** adolah ciek dari sakian banyak motif ukiran batiak dalam Minangkabau. Barasa dari motif guluangan (kaluak) pado ujuang tanaman paku nan masih mudo. Indak hanyo kaluak paku ado bamacam-macam motif batiak nan ado di Minangkabau. Dari bamacam-macam jinih motif tu, ado makna nan babeda-beda. Makna nan ado dalam jenis motif batiak mampunyoi makna nan diambiak dari kaadaan atau situasi lingkungan nan dicaliak dari alam. Mangko dari situlah pangrajin batiak mandapekan sumber inspirasi dalam mambuek bamacam-macam jinih batiak. Makna nan ado dalam motif kaluak paku iyolah pado guluangan atau kaluak paku nan mampunyoi kaindahan sarupo panuah sumangaik jo tanago sainggo capek bagerak sarato manyasuaian diri jo keadaan. Salain itu ado pulo arati tasiraik dari batiak kaluak paku iyolah manggambakan sifaik kodrat manusia.

Pucuak paku pado mulonyo tumbuah malingka kadalam, nan kudian akhianyo tumbuah malingka ka arah lua. Baitu pulo manusia, nan pado mulonyo mangenal dirinyo talabiah dahulu sabalum malakuan sosialisasi jo interaksi ka lingkuangannyo. Ado pulo tasiraik makna paralunyo intropeksi diri sarupo baguluang kadalam talabiah dahulu, kudian barulah baguluang ka arah lua. Mokasuiknyo iolah sarancaknyo mangoreksi kasalahan surang talabiah dahulu baru kudian mangoreksi kasalahan urang lain.

## Kaluak paku dalam adaik
Sarupo mamangan adaik mangatokan :*Kaluak paku kacang balimbiang**Tampuruang lenggang lenggokan**Baok manurun ka Saruaso**Tanam siriah jo ureknyo          **Anak dipangku kamanakan dibimbiang**Urang kampuang dipatenggangkan**Tenggang nagari jan binaso**Tenggang sarato jo adaiknyo*Mukasuiknyo iolah kaluak paku malambangkan tanggung jawek dari laki-laki minang nan mampunyoi duo fungsi yaitu sabagai ayah bagi anak-anaknyo sarato sabagai mamak bagi kamanakannyo. Inyo harus mambimbiang jo mandidiak anak sarato kamanakannyo sainggo manjadi urang nan baguno jo batangguang jawek ka kaluarga kaum jo nagari.

## Rujuakan